送鄭戶曹
作者：蘇軾
朝代：宋

paragraphs: 水繞彭城樓，山圍戲馬臺。
古來豪傑地，千載有餘哀。
隆準飛上天，重瞳亦成灰。
白門下呂布，大星隕臨淮。
尚想劉德輿，置酒此徘徊。
爾來苦寂寞，廢圃多蒼苔。
河從百步響，山到九里回。
山水自相激，夜聲轉風雷。
蕩蕩清河堧，黄樓我所開。
秋月墮城角，春風摇酒杯。
遲君爲座客，新詩出瓊瑰。
樓成君已去，人事固多乖。
他年君倦游，白首賦歸來。
登樓一長嘯，使君安在哉。